als_Latn dik_Latn sag_Latn
Interpelanca e kërkuar në parlament nga deputeti socialist Erjon Braçe me kryeministrin Berisha është shoqëruar edhe nga një incident mes të dy figurave politike. Braçes i’u ndërpre fjala nga kryeparlamentarja Topalli dhe ai vazhdoi të fliste në foltoren e kuvendit pavarësisht kësaj. Në këtë moment, kryeministri Sali Berisha ngrihet nga vendi i tij në tavolinën ku qëndron kabineti qeveritar dhe i drejtohet foltores ku ndodhej Braçe. Në momentin që mbërrin aty, deputeti socialist nuk po largohej dhe në këtë moment, shefi i qeverisë e shtyu me bërryl Braçen i cili i zënë në befasi duket se është bllokuar dhe nuk ka reaguar ashpër siç mund të kishte ndodhur në të tjera raste, por ka mbledhur letrat e tij dhe është larguar nga foltorja pa rezistuar.
Akuzat e Braçes
Gjatë fjalës së tij, deputeti i PS-së, Erjon Braçe e akuzoi kryeministrin Berisha se kontrollon gjithçka e privatizon, gjithçka publike duke ia dhënë kujt të dojë e kujt t’i interesojë. Braçe tha se e gjithë politika e kryeministrit Berisha me pasuritë e këtij vendi, mbështetet në zhvatje.
Pavarësisht se Braçe i kërkoi kryeministrit Berisha të shprehej lidhur me atë që po ndodh në minierën e Bulqizës, kreu i qeverisë nuk dha edhe një mesazh lidhur me çështjen. Deputeti i opozitës i ka bërë thirrje të rinjve të ngrihen kundër qeverisë për të marrë në dorë fatin e vendit.
Inteperlanca
Kryeministri Sali Berisha renditi disa nga arritjet e qeverisë së tij pas interpelancës së kërkuar me të, nga deputeti i Partisë Socialiste, Erjon Braçe. Fjalën e tij, Berisha e nisi me një koment lidhur me mos-votimin e ligjeve që kërkojnë 3/5 nga ana e opozitës. Ai tha se opozita ka frikë të votojë këto ligje, ndërsa shtoi se, kështu favorizohet kryeministri. Kryeministri tha se, qeveria e tij ktheu qytetarët shqiptarë ne pronarë. “Kjo maxhorancë ka në historinë e vendosjes në pronësi të aseteve të vendit, qytetarët shqiptarë pa dallim të asnjë lloji”- tha ai.
“Sot që ky vend që ju e mallkoni dhe kjo ekonomi është ekonomia e vetme në Europë që ka rritur investimet e huaja. Është ekonomia e vetme e cila ka trefishuar eksportet në një hark kohor 4- vjeçar. Është ekonomia e vetme që nuk ka krijuar humbje por ka punësuar dhjetëra- mijëra shqiptarë në kohën e krizës. Kjo ekonomi i ka bërë të mundur Shqipërisë programin e saj infrastrukturor më të mirë. Investitorët e huaj me investimet e tyre, trefishuan naftën dhe të ardhurat e shqiptarëve”, tha Berisha në replikën e tij me deputetin e opozitës.
Parlamenti miraton aktin normativ për varrezat e makinave
Akti normativ, që do të çojë në largimin e varrezave të makinave 1 km larg rrugëve kryesor, u miratua në seancë plenare me 71 vota pra të mazhorancës. Deputetët e opozitës e kundërshtuan këtë akt, duke e cilësuar si antikushtetues, i cili nuk do të japë zgjidhje situatës, por do të godasë bizneset e vendgrumbullimeve të makinave. Deputetët e majtë e kundërshtuan aktin, duke e cilësuar atë si antikushtetues, i cili nuk do t’i japë zgjidhje situatës me mbetjet e makinave jashtë përdorimit. Por, sipas deputetëve të mazhorancës, makinat që kanë dalë jashtë përdorimit janë bërë dhe shkak për aksidente dhe për ndotje të rëndë mjedisore dhe si të tilla duhet të largohen menjëherë. Akti normativ për largimin e mjeteve motorike, hyri në fuqi që në javën e parë të muajit shtator dhe të gjitha subjektet që kanë në zotërim vendgrumbullimet e mjeteve motorike janë njoftuar për t’i larguar ato 1 km larg rrugëve kryesore.
Berisha: Integrimi në Evropë, mbetet prioriteti ynë
Kryeministri Berisha priti dje, në takim, ambasadoren e Francës në vendin tonë, Maryse Daviet, me rastin e përfundimit të mandatit. Berisha e falënderoi përzemërsisht ambasadoren Daviet për ndjenjat dhe dashurinë e saj për vendin dhe popullin tonë, si dhe për të gjithë mbështetjen dhe kontributin e saj për çuarjen përpara të marrëdhënieve bilaterale, të cilat, theksoi kryeministri, janë në nivelin më të lartë. Ai theksoi se ambasadorja Daviet ka qenë një mike e madhe e Shqipërisë. Kryeministri theksoi se Shqipëria, si një vend anëtar i Organizatës së Frankofonisë është shumë e lidhur me vlerat e saj dhe vlerësoi rolin e ambasadores Daviet në ruajtjen dhe promovimin e këtyre vlerave në Shqipëri. Ambasadorja Daviet theksoi se procesi i integrimit të Shqipërisë në Bashkimin Europian është themelor për modernizimin e vendit dhe shoqërisë. Ajo i konsideroi shqiptarët e integruar në shoqëritë perëndimore, në mënyrë të veçantë në Francë, si përfaqësuesit më të mirë të Shqipërisë në botë. Kryeministri e siguroi ambasadoren se integrimi në Europë mbetet prioriteti kryesor dhe se ky integrim duhet të bazohet në respektimin e Kushtetutës, institucioneve dhe shtetit të së drejtës, si kushte themelore për një demokraci të qëndrueshme.
Lind lëvizja panshqiptare “Maratona Kuqezi”
Krahas hapjes së degëve në të gjithë Shqipërinë, Aleanca Kuqezi është duke i kushtuar një vëmendje edhe shtrirjes së veprimtarisë në ato shtete ku jetojnë emigrantë shqiptarë. Pas disa veprimtarive në Kosovë dhe Londër ku nismat e Aleancës Kuq e Zi janë mirëpritur, përfaqësues të Aleancës kanë bërë publike nismën më të re të quajtur “Maratona Kuq e Zi”. Ardit Çollaku përfaqësues i Aleancës Kuq e Zi publikoi kalendarin e kësaj maratone. “1 tetor në Bruksel me shqiptarët e Belgjikës, 2-10 tetor në Nju Jork do të ketë tubim të Aleancës në orën 11:00 në Fifth Avenue, më 3-17 tetor në Romë me shqiptarët e Italisë në orën 18:00 në ‘via De Lollis’, Universiteti “Sapienza”, më 4-26 tetor në Tetovë në Universitetin e Tetovës. “Maratona Kuq e Zi” do të përmbyllet me 28 nëntor në Pallatin e Kongreseve në Tiranë”, shprehet Ardit Çollaku. Qëllimi i kësaj maratone të Aleancës Kuq e Zi është promovimi dhe mbrojtja e vlerave kombëtare dhe historike kudo që jetojnë shqiptarë, në trojet e tyre apo edhe në diasporë.
als_Latn als_Latn als_Latn als_Latn pag_Latn als_Latn als_Latn als_Latn als_Latn als_Latn als_Latn als_Latn als_Latn